Fabiano Caruana, võitnud 2018. aasta pretendentide turniiri sai õiguse kohtuda valitseva maailmameistri Magnus Carlseniga
**2018. aasta male MM-võistluste tiitlipretendentide turniir** (inglise keeles *World Chess Championship Candidates Tournament 2018*) oli 2018. aastal Berliinis peetud male MM-võistluste pretendentide turniir. 

Turniiri võitis Ameerika Ühendriike esindav 25-aastane suurmeister Fabiano Caruana, kes sai õiguse kohtuda MM-tiitlimatšis valitseva maailmameistri Magnus Carlseniga. 

2018. aasta pretendentide turniir peeti märtsis 2018 Berliinis. Osavõtjaid oli kaheksa. Mängiti kaks ringi ringsüsteemis (kokku 14 vooru), ajakontrolliga 100 minutit 40 käigule, seejärel 50 minutit järgmisele 20 käigule, mille järel anti 15 minutit mängu lõpuni ühes 30 sekundi lisandumisega iga käigu kohta. 

Reglement määratles, et kui osavõtjad kogusid võrdse arvu punkte, siis sai määravaks omavaheliste kohtumiste seis, kui see osutus viigliseks, siis sai määravaks suurem võitude arv, kui ka see oli võrdne, siis sai määravaks parem Bergeri koefitsient. Kui ka see oli võrdne, siis otsustas lisapartiide tulemus. 

Turniir kuulus 22. kategooriasse. Peakohtunikuna tegutses Kanada rahvusvaheline arbiiter Hal Bond.

Auhinnafond moodustas 420 000 USA dollarit (esikohale tulnud maletaja sai 95 000 dollarit).

Osavõtjate kvalifitseerumine
----------------------------

| Osavõtja | Vanus | ELO-reiting¹ | Koht reitingu-tabelis¹ | Кvalifitseerumine turniirile |
| --- | --- | --- | --- | --- |
| Venemaa Sergei Karjakin | 28 | 2763 | 13 | Viimase MM-tiitlimatši (2016) kaotaja |
| Armeenia Levon Aronjan | 35 | 2794 | 5 | Viimase maailma karikaturniiri (2017) finalistid |
| Hiina Ding Liren | 25 | 2769 | 11 |
| Aserbaidžaan Şəhriyar Məmmədyarov | 32 | 2809 | 2 | Viimase FIDE Grand Prix' sarja (2017) kaks edukamat mängijat |
| Venemaa Aleksandr Grištšuk | 34 | 2767 | 12 |
| Ameerika Ühendriigid Fabiano Caruana | 25 | 2784 | 8 | Kaks kõrgema reitinguga maletajat 2017. aasta FIDE reitingutabelist |
| Ameerika Ühendriigid Wesley So | 24 | 2799 | 4 |
| Venemaa Vladimir Kramnik | 42 | 2800 | 3 | Turniiri korraldaja nominatsioon (mängija reitinguga vähemalt 2725) |
|

¹) Reitingud on antud 2018. aasta märtsi seisuga

Turniiri lõpptulemus
--------------------

| Koht | Mängija | Voorude arv | Võite | Viike | Kaotusi | Punkte kokku |
| --- | --- | --- | --- | --- | --- | --- |
| 1. | Ameerika Ühendriigid Fabiano Caruana | 14 | 5 | 8 | 1 | **9** |
| 2.¹ | Aserbaidžaan Şəhriyar Məmmədyarov | 14 | 3 | 10 | 1 | **8** |
| 3. | Venemaa Sergei Karjakin | 14 | 4 | 8 | 2 | **8** |
| 4. | Hiina Ding Liren | 14 | 1 | 13 | 0 | **7½**  |
| 5.¹ | Venemaa Vladimir Kramnik | 14 | 3 | 7 | 4 | **6½** |
| 6. | Venemaa Aleksandr Grištšuk | 14 | 2 | 9 | 3 | **6½** |
| 7. | Ameerika Ühendriigid Wesley So | 14 | 1 | 10 | 3 | **6** |
| 8. | Armeenia Levon Aronjan | 14 | 1 | 7 | 6 | **4½** |
|

¹) Məmmədyarov võitis Karjakinit omavahelistes kohtumistes 1,5:0,5; Kramnikul oli võidetud partiide arv suurem kui Grištšukil

Vaata ka
--------

* 2018. aasta MM-tiitlimatš

Välislingid
-----------

* 2018. aasta pretendentide turniir – pildid, videod ja helifailid Wikimedia Commonsis
* Candidates Tournament 2018. chess-results.com